**Jadviga Jagelonska – bosanski korijeni zaštitnice Europe**

 Bosna 14. stoljeća integralni je dio Hrvatsko-ugarskoga kraljevstva kao banovina s katoličkim Kotromanićima koji nastoje osigurati više autonomije svojoj zemlji. Vladavina Stjepana II. Kotromanića, oženjena poljskom kraljevskom plemkinjom Elizabetom Pjast, osigurava Bosni opći uspon. Udajom kćeri Elizabete od Bosne za Ludovika I. Anžuvinskoga, nasljednika i trona *Regni Poloniae* (nećak kralja Kazimira III. Pjasta), dodatno pojačava osobnu i zemaljsku moć.

Najmlađa kći Katarine od Bosne i Ludovika Jadviga (1373./74. – 1399.), odgajana i poučavana odgojnom praksom kćeri iz elitnih kuća tipičnima za srednjoistočnu Europu (traktat Elizabete od Bosne o odgoju djevojaka), nakon dinastičke krize i rata, po očinskom pravu nasljeđuje poljski tron te 1384. postaje *Hedvig Rex Poloniae.*

Krunidba otvara i nove političke mogućnosti koje ozbiljno razmatraju predstavnici moćnoga poljskoga plemstva i Crkve koja je u kućama Anžuvinaca i Pjastovića imala velik utjecaj. Time se *spolnsalia de futuro* s austrijskim pricom Wilhelmom iz 1378. (boravila na austrijskom dvoru dvije godine u skladu s tim dogovorom), sinom kralja Leopolda III., stavlja u kušnju, a na kraju i biva odbačen udajom Jadvige 1386. godine za nekrštena litvanskog kneza Jagela staroga 35 godina.

Svjesna gubitka ljubavi, naglašeno emotivna, odlazi u vavelsku katedralu gdje uz trosatnu molitvu kraj *crnoga križa* i Krisotvih riječi koje je po predaji čula *RATUJ LITWE (Spasi Litvu!),* bacivši svoj veo na križ, donosi odluku da u ime Krista i vjere pristaje na taj brak. Taj čin historiografi tumače dvojako: osobni svjestan odabir zbog odanosti Kristu i vjeri te pritisika osobnih savjetnika pretežito iz redova crkve te dvojnoga stava njezine majke.

Knez Jagel dogovorom u Krevu 1385. pristao je na osobnu kristijanizaciju, kao i kristijanizaciju Litve, te priključenje *Velike Kneževine Kruni Poljskoga Kraljevstva*. Nakon njegova krštenja, njihova vjenčanja te njegove krunidbe (*DOMINUS ET TUTOR REGNI POLONIAE),* ona zadržava sva kraljevska prava i ključna je u vladarskim odlukama.

Njezina je vladarska diplomatska aktivnost koju poduzima i provodi s mužom izrazita: dvije vojne kampanje u Ruteniji i Halychu, mir s Vitoldom, korespodencija i ratovanja s teutoncima, pregovori s Petrom I. Moldavskim, stalne veze s papinstvom (Urban VI. i Bonifacije IX.), intervencija u sukobima lokalnoga plemstva…

Naglašen je njezin angažman na polju uzdizanja znanosti i vjere te kristijanizacije: vlastita povelja o utemeljenju (obnovi rada) krakowskoga sveučilišta, utemeljenje Bogoslovnoga fakulteta pri njemu, osobnim novcem kupovina i obnova kuća za sveučilište, 1390. utemeljenje slavenskoga benediktinskoga samostana u Kloparzu (*FRAGMENTA GLAGOLITICA*), dovođenje karmelićana u Poljsku, dominikanaca u Sandomierz i Lavov, franjevaca i klarisa u Krakow, kartezijanaca u Crveni Kloštar nad Dunaycem, cistercita u Koprzywnicu, osnivanje biskupije u Vilniusu, Kolegija 16 psalmista (psalmi na narodnom jeziku) u Krakowu, financiranje školovanja Litvanaca u Pragu na Karolinumu, brojnih bolnica, ubožništava, gradnje oltara, crkava, prva od vladara posjetila Chestohovu te samostan daruje obiteljskom slikom Gospe… Takva razina duhovnoga i intelektualnoga angažmana u poljskim okvirima do tada nije bila prisutna.

Nakon njezine prerane smrti 17. srpnja 1399. godine (komplikacije pri porodu djevojčice Elizabete Bonifacije koja je preminula nakon tri dana) njezin muž Vladislav Jagel nastavlja isti put koji je ona zacrtala. Tako se iz njezinih odabranih intelektualnih krugova stvara kadrovska podloga djelovanja sveučilišta. Povijesni izvori svjedoče 31 osobu iz toga kruga. Sve su joj ove aktivnosti priskrbile naglašenu visoku razinu ljubavi puka te staleških redova. Povjesničar duhovnosti Konrad Gorski to je kvalificirao kao *najdublji izraz kršćanske kulture* te kao *genijalnost srca.*

 Brojne legende svjedoče njezin humanizam te naklonjenost narodu i običnom puku. Historiografija je uglavnom kvalificira kao *veliku kraljicu Poljske* koja je *iznijela Poljsku u sferu najznačajnijih* država, kao *jednu od najistaknutijih žena vladarica Europe* s karakteristikama *velike političke dalekovidnosti.*

Crkveni krugovi ističu njezin *život natopljen ljubavlju i vjerom,* osobnost koja je *kršćansko i vjersko stavljala ispred osobnoga.* Njezina prerana smrt, kao i cjelokupnost njezina života, rezultirali su spontanim štovanjem puka posjetima njezinu grobu te molitvama uz *Jadvigin križ* u vavelskoj katedrali. Ima se razloga zaključiti da je još za života ušla u legendu.

U tome su i razlozi zbog kojih je beatificirana 8. kolovoza 1986. od pape Ivana Pavla II. Nakon potvrde čudesna ozdravljenja Ane Romiszowske od strane Medicinskoga odbora vatikanske kongregacije (veljača 1997.), koje se dogodilo nakon višestrukih neuspjelih pokušaja klasične medicine u rješavanja ozbiljnih problema s uhom, proglašena je od pape sveticom i zaštitnicom europskoga ujedinjenja 8. lipnja 1997. godine. U njezinoj se kući znala i štovala svetost kraljice Jadvige pa je obitelj pristupila ciljanim molitvama i devetnici, a istodobno su komadićem platna u koji je bila zamotana kraljičina kost (imali ga od zadnje ekshumacije 1949.g.) tretirali bolesna mjesta dodirima platna nakon čega je u četvrtoj devetnici uslijedilo cjelovito i trajno ozdravljenje.

Prigodom kanonizacije papa Ivan Pavao II. istaknuo je duhovnu svetost njezina života te da je bila *most kršćanskoga Istoka i Zapada*.

Nažalost do sada nisu istražene njezine potencijalne veze sa zemljom podrijetla njezine majke Elizabete i djeda Stjepana II. Kotromanića. O tome ne govori nijedan znanstveni rad. Inicijativa da se svetu Jadvigu proglasi zaštitinicom bosanskohercegovačkih Hrvata i katolika treba biti dodatnim motivom za istraživanje te sfere njezina života posebice u sadašnjim nastojanjima Bosne i Hercegovine da postane članicom Europske unije čijega je ujedinjenja ona zaštitnicom.

U Zagrebu 9.travnja 2018.

Andrija Lovrić

**Životopis**

Andrija Lovrić je rođen 1960. godine na Kupresu (Osmanlije) gdje je završio osnovnu i srednju školu, a u Zagrebu je diplomirao povijest i filozofiju na Filozofskom fakultetu u Zagrebu.

Cijeli radni vijek radi kao srednjoškolski profesor povijesti i predmeta društveno-humanističke skupine te od 1990-ih kao vanjski suradnik Odsjeka za povijest Filozofskoga fakulteta u Zagrebu za kolegij Metodika nastave povijesti/Metodika povijesti kao mentor studentima.

Tijekom rada u Prvoj gimnaziji u Zagrebu profilira se prema mentoriranju u radnu na samostalnim učeničkim istraživačkim radovima u okvirima natjecanja iz povijesti sa zamijećenim rezultatima u radovima kao *Vukovarska bolnica u vrijeme Domovinskoga rata*, *Španjolska gripa u Zagrebu*, *U prilog tvrdnji o masovnom sudjelovanju seljaka u narodnom pokretu 1903. godine – Ivan Pasarić. Kronologija jednog ubojstva, Sudbina jedne Katarine, Zbog bolesti dućana gazda zatvoren*, *U IME NARODA*, *Iz jednoga u drugo zlo*...

Autor je priručnika za nastavu povijesti *Ispiti i sažeci gradiva za gimnazije i strukovne škole*, Školska knjiga, Zagreb 2006. godine te recezent brojnih udžbenika, zemljovida, priručnika...

Član je Stručne radne skupine za provedbu državne mature iz povijesti od početaka njezina provođenja.

Dugogodišnji rad kao turističkoga vodiča, pratitelja, predavača na raznim tečajevima, podukama i edukacijama priskrbio mu je dragocjena iskustva terenskoga rada i povezivanja znanja s konkretnim prostorima i ljudima prošlosti i sadašnjosti što s entuzijazmom prenosi generacijama svojih učenica i učenika.